Lietuvos Respublikos sveikatos apsaugos ministras

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2016 M. GRUODŽIO 19 D. ĮSAKYMO NR. V-1443 „DĖL VALSTYBĖS BIUDŽETO SPECIALIŲJŲ TIKSLINIŲ DOTACIJŲ, SKIRIAMŲ LIETUVOS RESPUBLIKOS SVEIKATOS APSAUGOS MINISTERIJAI neveiksnių asmenų būklės peržiūrėjimo funkcijai atlikti, PLANAVIMO IR PASKIRSTYMO SAVIVALDYBĖMS BEI SAVIVALDYBIŲ ATSISKAITYMO UŽ ŠIAS LĖŠAS TVARKOS APRAŠO PATVIRTINIMO“ PAKEITIMO

2018 m. balandžio 24 d. Nr. V-508

Vilnius

P a k e i č i u Valstybės biudžeto specialiųjų tikslinių dotacijų, skiriamų Lietuvos Respublikos sveikatos apsaugos ministerijai neveiksnių asmenų būklės peržiūrėjimo funkcijai atlikti, planavimo ir paskirstymo savivaldybėms bei savivaldybių atsiskaitymo už šias lėšas tvarkos aprašą, patvirtintą Lietuvos Respublikos sveikatos apsaugos ministro 2016 m. gruodžio 19 d. įsakymu Nr. V-1443 „Dėl Valstybės biudžeto specialiųjų tikslinių dotacijų, skiriamų Lietuvos Respublikos sveikatos apsaugos ministerijai neveiksnių asmenų būklės peržiūrėjimo funkcijai atlikti, planavimo ir paskirstymo savivaldybėms bei savivaldybių atsiskaitymo už šias lėšas tvarkos aprašo patvirtinimo“:

1. Pakeičiu 3.1 papunktį ir jį išdėstau taip:

„3.1. informaciją dėl specialiųjų tikslinių dotacijų poreikio apskaičiavimo ateinantiems biudžetiniams metams (n+1) pagal nustatytą formą (Aprašo 1 priedas);“.

2. Pakeičiu 4 punktą ir jį išdėstau taip:

„4. Specialiųjų tikslinių dotacijų poreikis apskaičiuojamas vadovaujantis Lėšų neveiksnių asmenų būklės peržiūrėjimo funkcijai atlikti apskaičiavimo metodika, patvirtinta Lietuvos Respublikos sveikatos apsaugos ministro 2015 m. rugsėjo 22 d. įsakymu Nr. V-1066 „Dėl Lėšų neveiksnių asmenų būklės peržiūrėjimo funkcijai atlikti apskaičiavimo metodikos patvirtinimo“ ir savivaldybių, vadovaujantis šio Aprašo 3.1 papunkčiu, pateikta informacija.“

3. Pakeičiu 5 punktą ir jį išdėstau taip:

„5. Ministerija, apskaičiavusi savivaldybių specialiųjų tikslinių dotacijų poreikį, įtraukia jį į atitinkamų metų Ministerijos strateginio veiklos plano projektą.“

4. Pakeičiu 6 punktą ir jį išdėstau taip:

„6. Ministerija į atitinkamų metų Ministerijos strateginio veiklos plano projektą gali įtraukti mažesnį nei pagal savivaldybių pateiktą informaciją ateinantiems biudžetiniams metams apskaičiuotą specialiųjų tikslinių dotacijų poreikį, jeigu savivaldybių, vadovaujantis šio Aprašo 3.1 papunkčiu, pateikta informacija nėra pagrįsta.“

5. Pakeičiu 1 priedą ir jį išdėstau nauja redakcija (pridedama).

Sveikatos apsaugos ministras	Aurelijus Veryga

Valstybės biudžeto specialiųjų tikslinių dotacijų, skiriamų Lietuvos Respublikos sveikatos apsaugos ministerijai neveiksnių asmenų būklės peržiūrėjimo funkcijai atlikti, planavimo ir paskirstymo savivaldybėms bei savivaldybių atsiskaitymo už šias lėšas tvarkos aprašo

1 priedas

(savivaldybės pavadinimas)

INFORMACIJA DĖL SPECIALIŲJŲ TIKSLINIŲ DOTACIJŲ POREIKIO

ATEINANTIEMS BIUDŽETINIAMS (n+1) METAMS APSKAIČIAVIMO

1. Informacija apie savivaldybėje sudarytą (-as) Komisiją (-as) ir jos veiklą:

Komisijų skaičius	Komisijos narių skaičius	Iš jų Komisijos narių valstybės tarnautojų skaičius	Komisijos pirmininkas*	(n-1)-ųjų metų Komisijos posėdžių faktinis metinis valandų skaičius (val.)	(n-1)-ųjų metų Komisijos išnagrinėtų asmenų, teismo sprendimu pripažintų neveiksniu tam tikroje srityje, būklės peržiūrėjimo bylų skaičius (vnt.)	(n+1)-ųjų metų numatomų inicijuoti bylų skaičius (vnt.)
*nurodyti, ar Komisijos pirmininko funkcijas vykdys Komisijos narys valstybės tarnautojas, ar komisijos narys ne valstybės tarnautojas (darbuotojas, dirbantis pagal darbo sutartį).

2. Informacija apie savivaldybėje sudarytos Komisijos sekretoriaus funkcijų vykdymą:

2.1. Jei Komisijos sekretoriaus funkcijoms vykdyti įsteigiama pareigybė (darbuotojo, dirbančio pagal darbo sutartį), nurodyti pareigybės krūvį (pvz., 0,25).

Tuo atveju, kai vadovaujantis Lėšų neveiksnių asmenų būklės peržiūrėjimo užtikrinimo funkcijai atlikti apskaičiavimo metodikos, patvirtintos Lietuvos Respublikos sveikatos apsaugos ministro 2015 m. rugsėjo 22 d. įsakymu Nr. V-1066 (Lietuvos Respublikos sveikatos apsaugos ministro 2017 m. gruodžio 22 įsakymo Nr. V-1495 redakcija), 6.3 papunkčiu, steigiamas Komisijos sekretoriaus pareigybės etatas, nurodyti šių pareigybių skaičių.

2.2. Jei Komisijos sekretoriaus funkcijos pavedamos vykdyti savivaldybės administracijoje dirbančiam darbuotojui (papildomos funkcijos vykdymas), nurodyti, ar šios funkcijos pavedamos valstybės tarnautojui, ar darbuotojui, dirbančiam pagal darbo sutartį.

___________________________________